“खाना पकाउने ग्याँस सकियो, बिजुलीको कुनै भर छैन”, प्रदर्शनीमा भेटिएका गोल्फुटार, काठमाडौंका मोहन दाहाल भन्दैथिए, “अब रुफ टप सोलार जडान गर्ने विचारमा छु।” दाहालले रोजेको विकल्पले इन्भर्टरको ब्याट्रीलाई ग्रीडको सट्टा सोलारबाट चार्ज गराउन सकिन्छ। यसो गर्नाले विद्युत् प्राधिकरणलाई भार घट्नुका साथै उपभोक्ताले राहत पाउने वैकल्पिक ऊर्जा प्रवर्द्धन केन्द्रका कार्यकारी निर्देशक रामप्रसाद धिताल बताउँछन्। उनका अनुसार प्रदर्शनीमा पावर लाइट, कम्प्युटर, टीभी, पानी तान्ने पम्प, फ्रिज, राइस कुकर र आइरन समेत चलाउन मिल्ने किसिमको सोलार प्याकेज, ग्यासीफायर जस्ता प्रविधिमा धेरैले रुचि देखाएका थिए।
